**AIŠKINAMASIS RAŠTAS**

**SAVIVALDYBĖS TARYBOS SPRENDIMO PROJEKTUI „ DĖL KLAIPĖDOS**

 **MIESTO SAVIVALDYBĖS TARYBOS 2017 M. VASARIO 23 D. SPRENDIMO NR. T2-38 „dĖL SAVIVALDYBĖS BŪSTO FONDO IR SOCIALINIO BŪSTO SĄRAŠŲ PATVIRTINIMO“ PAKEITIMO“**

**1. Sprendimo projekto esmė, tikslai ir uždaviniai** – patikslinti savivaldybės būsto fondo ir socialinio būsto, kaip savivaldybės būsto fondo dalies, sąrašus, atsižvelgiant į pokyčius, įvykusius per laikotarpį nuo 2017 m. balandžio 1 d. iki 2017 m. liepos 1 d.

**2. Projekto rengimo priežastys ir kuo remiantis parengtas sprendimo projektas.**

Klaipėdos miesto savivaldybės tarybos 2017 m. vasario 23 d. sprendimu Nr. T2-38 „Dėl savivaldybės būsto fondo ir socialinio būsto sąrašų patvirtinimo“ buvo patvirtinti sąrašai, į kuriuos įrašytos 2017 m. sausio 1 dieną turėtos savivaldybės būsto fondo ir socialinio būsto patalpos.

Savivaldybės administracija šių metų birželio mėnesį baigė butų savivaldybės socialinio būsto fondui plėsti pirkimo miesto privataus būsto rinkoje procedūras. Nupirkti 7 vieno kambario butai, kurių nuomos laukia asmenys ir šeimos, turintys teisę į paramą būstui išsinuomoti. Tam, kad galima būtų nupirktus butus siūlyti nuomai, būtina juos įtraukti į savivaldybės būsto fondą ir socialinio būsto sąrašą. Socialinio būsto sąrašas pildomas dar ir 2 suremontuotais butais, kurie anksčiau buvo nuomojami savivaldybės būsto nuomos sąlygomis. Iš socialinio būsto sąrašo išbraukiami 12 butų, kurių nuomininkams Savivaldybės taryba šių metų balandžio ir gegužės mėnesio posėdžiuose priimtais sprendimais leido pakeisti nuomos sąlygas. Tikslinamas vieno socialinio būsto adresas – butas Švyturio g. 6-21, abejuose sąrašuose įrašytas nauju adresu J. Janonio g. 28-21. Kiti buto duomenys lieka nepakitę.

**3. Kokių rezultatų laukiama.**

 Į abu sąrašus įtrauktus nupirktus butus ir į socialinio būsto sąrašą įrašius 2 suremontuotus butus, bus sudarytos prielaidos siūlyti juos socialinio būsto nuomos laukiantiems asmenims ir šeimoms.

 **4. Sprendimo projekto rengimo metu gauti specialistų vertinimai.**

Neigiamų specialistų vertinimų negauta.

**5. Išlaidų sąmatos, skaičiavimai, reikalingi pagrindimai ir paaiškinimai.**

Nėra.

**6. Lėšų poreikis sprendimo įgyvendinimui.**

Sprendimui įgyvendinti lėšų nereikia.

**7. Galimos teigiamos ar neigiamos sprendimo priėmimo pasekmės.**

Nėra.

**PRIDEDAMA.**  Klaipėdos miesto savivaldybėstarybos 2017 m. vasario 23 d. sprendimu Nr. T2-38 patvirtintų Savivaldybės būsto fondo ir Socialinio būsto sąrašųlyginamieji variantai, 35 lapai.

Socialinio būsto skyriaus vedėja Danguolė Netikšienė